TMB เปิดบริการออมเงินผ่านกองทุนแบบตัดบัญชีอัตโนมัติ
ธนาคารทหารไทย สบช่องคนอยากออมเพิ่ม ออกแคมเปญตัดบัญชีเงินฝากขั้นต่ำเดือนละ 2,000 บาท ไปลงทุนในกองทุน
18 ม.ค. 2553

ธนาคารทหารไทย สบช่องคนอยากออมเพิ่ม ออกแคมเปญตัดบัญชีเงินฝากขั้นต่ำเดือนละ 2,000 บาท ไปลงทุนในกองทุน
นายจุมพล สายมาลา ผู้ช่วยกรรมการผู้จัดการใหญ่ ธนาคารทหารไทย เปิดเผยว่า ธนาคารได้สำรวจพฤติกรรมการออมของคนส่วนใหญ่พบว่า ปีนี้เป็นลูกค้ามีความตั้งใจที่จะเริ่มต้นออมเงินมากขึ้น และมั่นใจว่าหากเริ่มต้นออมปีนี้จะประสบความสำเร็จในการออม เนื่องจากมองว่าปีนี้เศรษฐกิจจะดีขึ้น มั่นใจว่ามีงานทำ และไม่ตกงาน โดยจะกันเงินส่วนหนึ่งเพื่อออม
นายจุมพล เปิดเผยว่า เวลานี้เป็นช่วงจังหวะที่ดี เพราะอยู่ในช่วงต้นปีที่คนจะเริ่มรู้สึกเริ่มต้นทำสิ่งใหม่ ๆ ให้กับชีวิตตัวเอง ธนาคารจึงได้ออกแคมเปญ Auto Investment Plan หรือบริการตัดบัญชีเงินฝากอัตโนมัติเพื่อลงทุนในกองทุนรวมอย่างสม่ำเสมอ ขั้นต่ำเดือนละ 2,000 บาท สูงสุด 1.5 หมื่นบาท
ทั้งนี้ลูกค้าสามารถเลือกลงทุนในกองทุนได้ทุกประเภท ทั้งกองทุนรวมตลาดเงิน กองทุนรวมตราสารทุน กองทุนรวมหุ้นระยะยาว(แอลทีเอฟ) กองทุนรวมเพื่อการเลี้ยงชีพ(อาร์เอ็มเอฟ) และกองทุนรวมต่างประเทศ ซึ่งมีโอกาสได้รับผลตอบแทนสูงกว่าการฝากเงินในบัญชีออมทรัพย์ และบัญชีเงินฝากประจำ ทั้งยังสามารถเลือกลงทุนตามภาวะความเสี่ยงที่เหมาะสมกับลูกค้าแต่ละคนได้ โดยรูปแบบการขายคืนหน่วยลงทุนที่ไม่มีข้อผูกมัด หยุดการลงทุนได้ตามความต้องการ แต่ลูกค้าจะต้องมีบัญชีเงินฝากออมทรัพย์เพื่อฝากเงิน และยอมให้ธนาคารตัดเงินแต่ละเดือน
“ธนาคารอยากให้โอกาสนี้เป็นนิวเยียร์ นิวยู ปีใหม่มีวินัยในการออม จริงแล้ววินัยที่ถูกต้องต้องคิดว่า รายได้หักการออมที่เหลือค่อยเอาไว้ใช้จ่าย ซึ่งการออมต่อเนื่องจะทำให้ประสบความสำเร็จ” นายจุมพล กล่าว
ทั้งนี้หากลูกค้าสมัครแคมเปญนี้จนถึงสิ้นเดือนหน้า ธนาคารจะมอบโบนัสพิเศษหน่วยลงทุนส่วนเพิ่ม 1% ของยอดเงินลงทุนสะสม 6 งวดในกองทุนรวมที่เลือกลงทุน ซึ่งผู้ลงทุนต้องลงทุนแบบอัตโนมัติอย่างน้อย 6 เดือน และได้รับโบนัสพิเศษสูงสุดไม่เกิน 600 บาทต่อกองทุน ตั้งเป้ามีลูกค้าใช้บริการจำนวน 3 หมื่นราย ภายในสิ้นปีนี้